Document ID: /roh_data/filtered/fineweb-2-filterrobots_roh.jsonl.gz/25956

I na saja betg be ina gruppa da students che demonstreschia mabain glieud da tuttas direcziuns politicas, giuven sco vegl. E tuts veglian ch'i sa midia insatge.
Il pli surstà è Leander Albin da la violenza e quants che sustegnian las gruppas che demoleschian chaussas. El haja er discurrì cun glieud pli veglia che saja er sa participada a las demonstraziuns. Ed er là saja avant maun in grond sustegn per ils protests violents.
Violenza encunter Macron e malgiustia
Sonda passada saja quai stà in pau in caos a Toulouse ed ins n'haja gnanc propi savì tgi che demonstreschia uss per tge. Per il clima, per meglras cundiziuns da lavur u simplamain cunter il stadi e la polizia. Ma en general demonstreschian blers cunter lur president Emmanuel Macron ed il sistem politic:
Macron sa deporta plitost sc'in retg, dian ins qua.
Macron haja relaschà als ritgs la taglia sin possess ed augmentia la taglia sin benzin e diesel. Quei pertutgia tuts e blers sa sentian tractads malgistamain.
In mintga di tut auter che normal
Gist plirs dis sajan crudads ora bunamain tut ils bus, trams e trens a Toulouse, uschia il giuven da 26 onns. Ins dovria lura simplamain quai ch'ins haja, sco per exempel il velo enstagl dal tram u dal bus. Las butias hajan gì avert u serrà sonda passada tut tenor situaziun sin via. Ma la glieud paria bunamain sco dad esser disada vi da talas situaziuns.
Entant saja la situaziun sa calmada in pau er a Toulouse. Sche las demonstraziuns sajan uss a fin u betg, saja grev da dir per el. La opiniuns giajan ina ord l'autra: Ils ins quintan ch'ils protests tschessan, auters quintan cun anc pli grondas demonstraziuns vers la fin da l'onn.
RR actualitad 17:00